અમદાવાદ,તા. ૯, અમદાવાદ શહેર સહિત રાજ્યમાં ફરીએકવાર ઠંડીનો ચમકારો જોવા મળી રહ્યો છે. આજે અમદાવાદ શહેરમાં પારો ૧૦થી પણ નીચે પહોંચી ગયો હતો. અમદાવાદ શહેરમાં લઘુત્તમ તાપમાન ૯.૮ ડિગ્રી નોંધાયું હતું. રાજ્યના અનેક વિસ્તારોમાં પણ પારો ૧૦થી નીચે પહોંચ્યો હતો જેમાં પાટનગર ગાંધીનગરનો સમાવેશ થાય છે. ગાંધીનગરમાં લઘુત્તમ તાપમાન ૯ ડિગ્રી નોંધાયું હતું. એકાએક અમદાવાદમાં લઘુત્તમ તાપમાન ઘટીને ૯.૮ થયું છે જે ગઇકાલે ૧૩.૩ રહ્યું હતું એટલે કે ચાર ડિગ્રીની આસપાસ લઘુત્તમ તાપમાનમાં ઘટાડો થયો છે. આજે સવારે ઠંડીનો ચમકારો લોકોએ અનુભવ્યો હતો. જો કે, અન્ય કેટલાક વિસ્તારોમાં લઘુત્તમ તાપમાનમાં વધારો પણ થયો છે. નલિયામાં ગુરુવારના દિવસે ૮.૨ ડિગ્રી લઘુત્તમ તાપમાન નોંધાયું હતું જેની સામે નલિયામાં લઘુત્તમ તાપમાન વધીને ૧૧.૪ ડિગ્રી તાપમાન થયું છે. હવામાન વિભાગ તરફથી જણાવવામાં આવ્યું છે કે, નિચલી સપાટી ઉપર ઉત્તરપૂર્વીય પવનો હાલમાં ફુંકાઈ રહ્યા છે જેથી લઘુત્તમ તાપમાનમાં ફેરફારની સ્થિતિ જોવા મળી રહી છે. બેવડી સિઝનનો અનુભવ લોકો કરી રહ્યા છે. બપોરના ગાળામાં લોકો ગરમીનો અનુભવ કરી રહ્યા છે જ્યારે વહેલી સવારે અને મોડી સાંજે ઠંડી પણ જોવા મળી રહી છે. બેવડી સિઝનના કારણે લોકો પરેશાન થયેલા છે. હાલના તાપમાન વચ્ચે રાજયના અનેક વિસ્તારોમાં શરદી, ખાંસી, દમ, અસ્થમા જેવા રોગના દર્દીઓની હાલત કફોડી બની જવા પામી છે. અમદાવાદ સહિત રાજ્યભરમાં હવે મિશ્ર સ્થિતિ જોવા મળી રહી છે. ઠંડી અને ગરમીનું પ્રમાણ હોવાના કારણે લોકો પરેશાન થયેલા છે. અમદાવાદ સહિત રાજ્યભરમાં લઘુત્તમ તાપમાનમાં ફેરફાર થવાના કારણે હવે ઇન્ફેક્શન સબંધિત બિમારીનો ખતરો પણ તોળાઈ રહ્યો છે.